The Gathering (hudobná skupina)

The Gathering je názov holandskej hudobnej skupiny, ktorá zaznamenala najväčší vzostup v polovici 90-tych rokov a je aktívna dodnes. Je považovaná za jednu z kapiel, ktoré sa veľkým dielom zaslúžili o vývoj samostatného štýlu známeho ako gotický metal. The Gathering sa však v hudobnom svete a okruhu svojich fanúšikov stali symbolom skúšania nových, často riskantných prvkov vo svojej tvorbe, o prelínaní a porušovaní pomyselných hraníc hudobných žánrov nehovoriac.

História skupiny 
Skupina bola založená pôvodne v roku 1989 bratmi Hansom a René Ruttenovcami a Bartom Smitsom. Čoskoro sa pridali Hugo Prinsen Geerligs, Jelmer Wiersma a Frank Boeijen. Od členov iných začínajúcich skupín sa The Gathering líšili najmä tým, že ich spájala chuť experimentovať namiesto napodobňovania iných.

Svoje prvé demo nahrané v roku 1990 nazvali An Imaginary Symphony a rozoslali ho všetkým druhom rôznych časopisov a magazínov. Napriek tomu, že v tom čase bolo používanie klávesov v metale neobvyklým javom, ohlasy, ktoré dostali, boli zväčša pozitívne. Prvý koncert absolvovali ako predskokani Deadhead a Invocator v roku 1991 v malom holandskom mestečku Heesch. Po tom, ako aj ich druhá demonahrávka Moonlight Archer vyvolala priaznivé ohlasy, boli pozvaní otvárať koncerty takých skupín, ako Morbid Angel alebo Death.

Po podpísaní zmluvy s nahrávacou spoločnosťou Foundation 2000 konečne došlo k vydaniu debutového albumu. Bol nazvaný Always... a spevácky sa na ňom podieľala okrem Barta Smitsa Marike Groot. Album ladený do gotického až doom metalu zožal veľký úspech, skupina v rámci svojho turné navštívila aj krajiny ako Belgicko či Izrael. Napriek týmto úspechom však nebola spokojná so svojimi spevákmi, preto ju Marike a Bart boli nútení opustiť ešte pred nahraním druhého albumu.

Ten sa objavil v roku 1993 a niesol názov Almost a Dance. Frontmanov kapely nahradili speváci Niels Duffhues a Martine van Loon, no tiež na jej čele nevydržali dlho – ostatní členovia zdieľali názor, že ich hlasy sa do hudby, ktorú tvoria, nehodia. To podnietilo odchod aj tejto dvojice. Jediná speváčka, ktorú ostatní členovia kapely prijali po stránke hudobnej i osobnej, je na čele skupiny dodnes. Jej meno je Anneke van Giersbergen a rady The Gathering obohatila v roku 1994, kedy došlo aj k zmene nahrávacej spoločnosti – skupinu si zobrala na starosti Century Media.

Po obrovskom úspechu Mandylion v roku 1995, ktorý sa zároveň považuje za dôvod najväčšieho vzostupu kapely, boli očakávania na ďalší album pochopiteľne veľmi vysoké. Nighttime Birds, nahrávka vydaná o dva roky neskôr, ich dokázala naplniť, a to opäť s veľkým úspechom.

S odchodom gitaristu Jelmera Wiersmu sa skupina rozhodla vyskúšať niečo nové. Výsledkom ich snahy sa stal album How To Measure A Planet? (1998), ktorý síce nezaznamenal veľký úspech v radoch metalistov, ale všeobecne bol ľuďmi prijatý pozitívne. Okolo roku 1999 kapela vytvorila vlastnú nahrávaciu spoločnosť, Psychonaut Records. Prostredníctvom nej vydala nové verzie Always...  (1999) a Almost a Dance (2000), v roku 2000 nasledované aj novým albumom if_then_else, ktorý fanúšikovia opäť prijali s potešením.

Na počesť 12 a pol ročného výročia založenia (v roku 2002) vydala skupina mini CD Black Light District a potom, tesne pred odchodom basgitaristu Huga Prinsena Geerligsa, aj nový album Souvenirs (2003). Ten bol nasledovaný nahrávkou zo živých vystúpení Sleepy Buildings v roku 2004, v tom čase už s novou basgitaristkou Marjolein Kooijman. Skupina tiež rok nato vydáva svoje prvé oficiálne DVD, A Sound Relief.

Home, album vydaný v apríli 2006, zostáva dosiaľ posledným albumom The Gathering. Ako takmer všetky predošlé nahrávky, aj on je jedným menším experimentom, a presne ako všetky albumy predtým, aj Home sa dočkal zväčša len pozitívnych ohodnotení.

5. júna 2007 skupinu zo súkromných dôvodov opustila speváčka a príležitostná gitaristka Anneke van Giersbergen. Skupina v tom čase oznámila, že fínsky Ankkarock Festival bude poslednou zastávkou ich turné a zároveň aj posledným vystúpením s van Giersbergen ako speváčkou.

Zostava 
 René Rutten – gitara, flauta
 Hugo Prinsen Geerligs – basová gitara
 Hans Rutten – bicie
 Frank Boeijen – klávesy 
 Silje Wergeland - spev

Bývalí členovia 
 Anneke van Giersbergen – spev, gitara
 Niels Duffhues – spev, gitara
 Jelmer Wiersma - gitara
Marjolein Kooijman – basová gitara
 Martine van Loon – spev, zadné vokály
 Bart Smits – spev
 Marike Groot – spev, zadné vokály

Diskografia

Albumy 
 Always... (1992)
 Almost a Dance (1993)
 Mandylion (1995)
 Nighttime Birds (1997)
 How To Measure A Planet? (1998)
 if then else (2000)
 Souvenirs (2003)
 Home (2006)
 The West Pole (2009)
 Disclosure (2012)
 Afterwords (2013)

Single 
 Strange Machines (1995)
 Kevin's Telescope (1997)
 The May Song (1997)
 Liberty Bell (1998)
 Rollercoaster (2000)
 Monsters (2003)
 You Learn About It (2003)
 Alone (2006)

Živé albumy 
 Superheat (2000)
 Sleepy Buildings – A Semi Acoustic Evening (2004)
TG25: Live at Doornroosje (2017)

Kompilácie 
 Downfall –The Early Years (2001)
 Accessories – Rarities and B-Sides (2005)

EP 
 Adrenaline / Leaves (1996)
 Amity (2001)
 Black Light District (2002)

Demá 
 An Imaginary Symphony (1990)
 Moonlight Archer (1991)

DVD 
 A Sound Relief (2005)
 A Noise Severe (2007)

Iné projekty 
.

Externé odkazy 
 www.gathering.nl - oficiálna stránka skupiny
 www.metal-archives.com - The Gathering na Encyclopaedia Metallum

Holandské heavymetalové hudobné skupiny
Gotickometalové hudobné skupiny
Alternatívnorockové hudobné skupiny